Harkovan kansallinen yliopisto

Harkovan kansallinen yliopisto (ukr. Харківський національний університет імені В. Н. Каразіна (ХНУ ім. В. Н. Каразіна), H’arkivskyi natsionalnyi universytet imeni V. N. Karazina (H’NU im. V. N. Karazina)) on Ukrainan Harkovassa sijaitseva kansallinen yliopisto. Se on nimetty Sloboda-Ukrainassa syntyneen valtiomiehen, kansan kouluttamista edistäneen Vasili N. Karazinin (1773–1842) mukaan. Yliopiston päärakennus sijaitsee Harkovan vapaudenaukion (maidan Svobody) laidalla. Harkovan yliopisto perustettiin marraskuussa 1804 Karazinin aloitteesta keisari Aleksanteri I:n antamalla asetuksella ja avattiin 1805. Se on Lvivin kansallisen yliopiston (1661) jälkeen Ukrainan toiseksi vanhin yliopisto. 1800-luvulla yliopistoon kuului neljä tiedekuntaa: fysiikan-matematiikan, historian-filologian, lainopin ja lääketieteen tiedekunnat. Vuonna 1839 lääketieteen opetuksen rinnalle käynnistetty eläinlääketieteen tiedekunta eriytyi itsenäiseksi instituutiksi jo 1850. Yliopisto kuuluu maan arvostetuimpiin ja nykyään siinä on 20 tiedekuntaa, joissa on yhteensä 125 eri tieteenalan laitosta. Se antaa opetusta 61 eri pääaineessa. Opiskelijoita on noin 15 000 ja jatko-opiskelijoita 600. Opetusta antaa yli 300 professoria (dosenttitaso) ja noin 800 muuta tohtoritason opettajaa. Vuonna 2013 suoritetussa ukrainalaisten yliopistojen vertailussa Harkovan kansallinen yliopisto pisteytettiin Ukrainan kolmanneksi parhaaksi yliopistoksi. Nobelisti Ilja Metšnikov (lääketiede, 1908) oli yliopiston oppilaita. Lev Landau, joka sai vuoden 1962 Nobelin fysiikanpalkinnon kehittämästään kondensoidun aineen teoriasta, teki keskeisen osan tutkimustyöstään Harkovan polyteknisessä instituutissa ja Harkovan yliopistossa. Myös taloustieteilijä Simon Kuznets (taloustiede, 1971) opiskeli Harkovan yliopistossa. Venäjän hyökkäyssodan 2022– aikana Venäjän asevoimat on iskenyt lukuisiin Harkovan kaupungissa sijaitseviin siviilikohteisiin. Myös Harkovan yliopistoa on tuhottu ja iskut ovat aiheuttaneet siellä siviiliuhreja. Ainakin yhden yliopiston työntekijän on epäilty välittäneen kohdetietoja kaupungista hyökkääjille. Lähteet Aiheesta muualla Kuvia tai muita tiedostoja aiheesta Harkovan kansallinen yliopisto Wikimedia Commonsissa Harkovan kansallinen yliopisto (V. N. Karazinin mukaan) (englanniksi) (univer.kharkov.ua)